OBH 1125/2001.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit

Az eljárás megindulása:
	A Sopronkőhidai Fegyház és Börtönben fogvatartott panaszos beadványában sérelmezte, hogy nem engedélyezik számára a médiával való kapcsolattartást. Kifogásolta továbbá, hogy a hivatalos - ügyvédnek, országgyűlési biztosnak szóló - leveleket be kell mutatni a nevelőnek, aki csak ellenőrzést követően továbbítja azokat.  
Az ügyben alkotmányos állampolgári jogokkal összefüggő visszásság gyanújára tekintettel vizsgálatot rendeltem el, melynek keretében a büntetés-végrehajtás országos parancsnokát a panaszban foglaltak megalapozottságának kivizsgálására kértem fel.

Érintett alkotmányos jogok:
•	Levéltitok védelméhez fűződő jog (Alkotmány 59. § /1/ bek.);
•	Szabad véleménynyilvánításhoz való jog (Alkotmány 61. § /1/ bek.)

Alkalmazott jogszabályok:
•	1979. évi 11. tvr. a büntetések és az intézkedések végrehajtásáról:
36. § (5) Az elítélt állampolgári jogai a következőképpen módosulnak:
c) a véleményét olyan formában nyilváníthatja, amely nem zavarja a büntetés-végrehajtási intézet rendjét és biztonságát; ha a közzétételre szánt vélemény sérti a büntetés-végrehajtás rendjét és biztonságát, az ezt tartalmazó iratot le kell foglalni;
d) a levelezése - a hatóságokhoz és a nemzetközi szervezetekhez küldött levelek kivételével - a büntetés-végrehajtási intézet biztonsága szempontjából ellenőrizhető, az ellenőrzés lehetőségéről az elítéltet tájékoztatni kell;
•	6/1996. (VII. 12.) IM redelet a szabadságvesztés és az előzetes letartóztatás végrehajtásának szabályairól: 
2. § (1) A fogvatartott a jogait személyesen, törvényes képviselője, jogi képviselője, illetve meghatalmazottja útján gyakorolja. A jogok gyakorlása nem sértheti a közérdeket, mások jogait, nem veszélyeztetheti az intézet rendjét és biztonságát.
86. § (1) A levelezés biztonsági ellenőrzésének célja a fogvatartás biztonságának a fenntartása, a biztonságot sértő vagy veszélyeztető cselekmények megelőzése.
(2) Az ellenőrzés az intézet biztonsági helyzetétől és az elítélt fogvatartásának a biztonsága körében felmerült tényektől függően szúrópróbaszerűen vagy kellő rendszerességgel történhet.
(3) Az ellenőrzés kiterjedhet a levél felbontására, melynek célja annak megállapítása, hogy a levél nem tartalmaz-e a biztonságra veszélyes tárgyat vagy információt. Az ellenőrzésnél technikai (vegyi) eszköz és különlegesen kiképzett kutya is igénybe vehető.
(4) Az elítéltnek a hatóságokkal, a nemzetközi szervezetekkel és a védővel való levelezése tartalmilag nem ellenőrizhető. Ha alapos indok merül fel arra, hogy az elítélt részére érkező levelek nem a borítékban megjelölt hatóságtól, nemzetközi szervezettől vagy a védőtől származnak, a levelet az elítélt jelenlétében - jegyzőkönyv egyidejű felvétele mellett - kell felbontani. Az ellenőrzés csak a feladó azonosítására szolgálhat.
(5) A levelezés ellenőrzése szempontjából nemzetközi szervezetnek azon szervezetek minősülnek, amelyek tevékenysége az emberi jogok érvényesülésének a vizsgálatára kiterjed.
•	10/1986. (IX. 1.) IM-BM együttes rendelet a bűnügyi és az igazságügyi tájékoztatásról:
11. § (1) A bírósági tárgyaláson felvételt készíteni csak az eljáró tanács elnökének engedélyével szabad. Az engedély - a Ptk. 80. § (3) bekezdésében meghatározott eseten kívül - csak akkor adható meg, ha a felvétel nyilvánosságra hozatalához a felvételen szereplő és az eljárásban részt vevő személyek hozzájárultak.
(2) Az érintett személy hozzájárulása nélkül felvételt készíteni csak a Ptk. 80. § (3) bekezdésében meghatározott esetben szabad, erre az eljáró tanács elnöke adhat engedélyt.
12. § A büntetésvégrehajtási intézetben szabadságvesztés büntetését vagy elzárását töltő, illetőleg szigorított őrizetben levő személlyel való beszélgetést, a beszélgetésről felvétel készítését a büntetésvégrehajtás országos parancsnoka az Igazságügyi Minisztérium Tudományos és Tájékoztatási főosztályának vezetőjével egyetértésben engedélyezi. Az engedélyezésre a 11. § (1)-(2) bekezdését megfelelően alkalmazni kell.

A vizsgálat megállapításai: 
	A BVOP tájékoztatása szerint a Sopronkőhidai Fegyház és Börtön házirendje a következőképpen szabályozza a fogvatartottak levelezését: A hozzátartozóknak írt leveleket nyitott állapotban kell a postaládába helyezni, mert a nevelők a jogszabályi előírásoknak megfelelően, biztonsági szempontból ellenőrzik ezeket a leveleket. A hatóságoknak, a nemzetközi szervezeteknek, ill. a védőnek írt leveleket viszont tartalmilag nem ellenőrizik a bv. intézetben, ezért - a házirend értelmében - ezeket zárt borítékban kell átadni a nevelőnek. Ezt a gyakorlatot az indokolja, hogy a hivatalos levelek véletlenül se kerülhessenek illetéktelen személyhez, valamint, hogy a nevelő a szükséges adatokat - címzett neve, továbbítás időpontja - azonnal be tudja írni a számítógépbe.
Az intézet házirendje tartalmazza a hatóságok és a nemzetközi szervezetek felsorolását, de nem rendelkezik arról, hogy a vonatkozó előírásokat az országgyűlési biztosok, a külképviseletek, az intézetparancsnok és a BVOP tekintetében is alkalmazni kell. Ennek ellenére - a Sopronkőhidai Fegyház és Börtönben helyesen követett gyakorlat szerint - a felsorolásból kimaradt szerveknek írt leveleket sem ellenőrzik tartalmilag. Az országos parancsnok ugyanakkor utasította a bv. intézet parancsnokát a házirend megfelelő kiegészítésére.
	A bv. intézetben a fogvatartottak egy része - a házirend előírásai ellenére - lezárt hivatalos levelét is a postaládában helyezi el, mások viszont csak a nevelő előtt zárják le az ilyen típusú leveleket. Ezt a gyakorlatot azonban a nevelők nem követelik meg a fogvatartottaktól, és az ellenőrzés során sem merült fel arra utaló adat, hogy a panaszos nevelője ilyen követelményt támasztott volna a fogvatartottal szemben. 
A fogvatartási ügyek osztályvezetője 2001. május 16-án meghallgatta a panaszost az általa kifogásolt eljárás tisztázása céljából. Ennek alapján megállapítható, hogy miután a fogvatartott nevelője nem tudott azonnali felvilágosítást adni a médiával való kapcsolattartás szabályairól, a panaszos 2001. április 3-án személyes meghallgatást kért. A parancsnokhelyettes másnap fogadta az elítéltet, és teljes körű tájékoztatást adott a részére. Ezt követően, április 10-én a panaszos levelet írt a Blikk című napilapnak, amit ellenőrzés után továbbítottak az intézetből. A fogvatartott jegyzőkönyvi nyilatkozata szerint a médiával való kapcsolattartását nem korlátozzák a bv. intézetben; a házirend vonatkozó szabályait ismertették vele, azok tartalmát megértette.
	Vizsgálatom során - a kapott tájékoztatás alapján - nem tártam fel alkotmányos jogokkal összefüggő visszásságot. A Sopronkőhidai Fegyház és Börtönben a hivatalos levelek kézbesítése során betartják a 6/1996. IM rendelet és a 116/1998. számú OP intézkedés vonatkozó szabályait. A fogvatartottak sajtó útján történő szabad véleménynyilvánítási jogát pedig csak a Bv. tvr.-ben előírt okokból - a bv. rendje és biztonsága érdekében - korlátozzák. Mindezekre tekintettel az országos parancsnok tájékoztatását elfogadom és a vizsgálatot lezárom.

Budapest, 2001. július 5.

Takács Albert